**SZENT JÓZSEF KREATÍV MŰVELTSÉGI VETÉLKEDŐ**

**AZ I. FORDULÓ IRODALMA**

* Máté evangéliuma, 1–2. fejezet
* Lukács evangéliuma, 1–2. fejezet
* [Ferenc pápa: Apai szívvel](https://www.magyarkurir.hu/hirek/exkluziv-ferenc-papa-i-apai-szivvel-i-kezdetu-apostoli-levele-szent-jozsefrol)
* [II. János Pál: Redemptoris custos](https://regi.katolikus.hu/konyvtar.php?h=89#JB47)
* [A Szent Család a művészetben](https://www.keresztenymuzeum.hu/content/SztCsaladkicsi.pdf)
* [Szent Család ünnepe](http://www.jelujsag.hu/szent-csalad-unnepe).
* [A szent Család mindennapjai](http://www.jelujsag.hu/a-szent-csalad-mindennapjai)

**HATÁR GYŐZŐ: COVENTRY-I BETLEHEMES JÁTÉK (részlet)**

**József hazatérése**

**JÓZSEF**

Csakhogy itthon vagyok ismét!

**MÁRIA**

József uram!

**JÓZSEF**

Dicsértessék!

Hogy telt az esztendő?

**MÁRIA**

Dologságban. Megvagyunk, ládd:

ki mint az Úr akaratját

lészen betöltendő.

**JÓZSEF**

Hadd nézzelek. Elváltoztál.

Ki járt itt? Mi szégyent hoztál

ősz fejemre?

**MÁRIA**

Senki!…

Egy angyal toppant előmbe

örömhírnek hirdetője.

**JÓZSEF**

Próbálsz elhitetni?!

Válaszoddal még adós vagy:

ki járt itt?! Mert várandós vagy

csak a vak nem látja!

Ez éntőlem nem származott.

Mária, a színigazat

ezen minutába’!

Ki gyermeke, hányszor kérdjem?!

**MÁRIA**

Csakis tiéd, uram férjem!

Kitudódik minden.

**JÓZSEF**

Csakis? Hogy én?! Kitudódik

s én szégyenem marad hóttig

mint volt eleinten.

Már világgá hadd eredjek!

Eláltattak-elhitettek.

Hadd veszem tarisznyám…

**MÁRIA**

Igaztalan vagy a vádban

férjem József: makulátlan

állok, szűzen-tisztán.

**JÓZSEF**

Férjed, én?!… Sorsom betellett:

házasodni vénembernek

késő kárvallása.

Haj! Mária, kedveltelek

s rákaptál a hátam megett

a lustálkodásra.

Vén bolond, közel a százhoz

ingyen se vegyen a házhoz

éretlen cselédet!

Immár az lesz a legbölcsebb

magad főzted, magad költsed:

elhagylak avégett.

Se hívem, se ellenségem

csak a vad szél marad nékem

mely a pusztán nyargal;

csordultig keserveimmel

hadd múlok, ha múlnom is kell

békében magammal

**Angyal ébreszti Józsefet**

**ANGYAL**

Serkenj fel, Szent József, fordulj vissza tüstént

s ne dörmögj álmodban!

Kegyes hitesedet hogy megengesztelnéd:

szűztön-szűz-ártatlan.

A Második Személyt a Szent Háromságban

foganta szeplőtlen

Jézusodra esmérsz egyszülött Fiában

te Üdvözitődben.

**JÓZSEF**

Haj, miként restellem dőre haragomat…

**ANGYAL**

Adj az Úrnak hálát!

**JÓZSEF**

Futok Máriához, instálni magamat

s kérni gráciáját.

**József engeszteli Máriát**

**JÓZSEF**

Ó Mária, Mária

kinek fejet-térdet

hajtok: feledd, amit mondtam

esedezve kérlek!

Ó Mária, Mária

fogadd vissza férjed!

Szűztön-szűz-ártatlanságod

hónál is fehérebb!

**MÁRIA**

Jól tudom, hogy tréfa volt.

**JÓZSEF**

Ne nehezteljél meg

ne neheztelj, Boldogasszony!

Megládd, amíg élek

mint hímes tojással én

úgy bánok tevéled

tréfából se bántanálak

dehogy sértenélek!

**MÁRIA**

Bocsásson meg az Atya

és Fiú, Szent Lélek!

Minden Szentek a tanúm, hogy

nem neheztelék meg.

**JÓZSEF**

Édes társam! Köszönöm

igaz kegyességed

s rámtekintő-rámragyogó

mosolyos nézésed.

**MÁRIA**

Mi gond terhel? hova szállsz

távol elmerengve?

**JÓZSEF**

Indulnom kell sebes szerrel

még ma, Betlehembe.

Mi lesz véled, Édesem?

Csak az jár eszembe:

áldott állapotban hagylak

nagy veszedelembe’.

**MÁRIA**

Jövök én is. Egy motyót

hadd kapok kezembe!

Szamarunkra jut a batyu

s a nagyja kelengye.

**JÓZSEF**

Ily nagy útra?

**MÁRIA**

Jövök én!

**JÓZSEF**

Gyenge vagy.

**MÁRIA**

Ki gyenge

megerősíti a Mennyek

megtartó kegyelme!

**JÓZSEF**

Göncölszekér idelát!

**MÁRIA**

S ha szél kerekedne?

**JÓZSEF**

Vastag ködmönt, hócsizsmát! Majd

felülsz a nyeregbe.

**MÁRIA**

Vélünk lészen a Király!

**JÓZSEF**

S egy lámpás ereklye.

**MÁRIA**

A lehellet is pipál!

**JÓZSEF**

Még

fagy lehet reggelre.

**Útközben**

**JÓZSEF**

Ellobban a napnak

utolsó sugára

Betlehembe érnénk

pedig nemsokára.

Jó három mértföldek

még az út odáig

ámde Boldogasszony

megpihenni vágyik.

**MÁRIA**

Isten kegyelméből

József, hites férjem

hamar idő multán

adatik megérnem!

igen prófétálják

minden népek várják

a Szűztől született

Mennyország Királyát!

Hatán elvezetnél

alkalmatos helyre

hogy várnám órámat

nyugton elheverve

míg az Úr leküldi

malasztos sugarát

s hármas glóriában

együtt lesz a Család!

**JÓZSEF**

Térülök-fordulok

megjárom a várost

holott felkérdezem

a gazdag korcsmárost

s ha ott nem, hát másutt

majd csak adnak szállást!

Megvársz e pajtában

jövök én mindjárást.

**MÁRIA**

Hanem egész úton

folyvást imádkozzál!

S hahogy korcsmárostól

forralt bort is hoznál –

**JÓZSEF**

– hozok én! Bábát is!

Asszony-segítséget!

Őríző vigaszod

légyen a Szent Lélek!

Magam tetszésedre

hadd lennék, s hasznodra

Nagyboldogasszonyunk

Isten Választottja!